מכוניות חשמליות הולכות ותופסות נתח גדול יותר משוק הרכב העולמי בשנים האחרונות. הן חוסכות לבעליהן הרבה מאוד כסף בהוצאות הדלק – אך מסתבר שהן עשויות לעלות ביוקר בכל הנוגע לביטוח.
חברת שרותי המידע האמריקאית NerdWallet בדקה פרמיות ביטוח לגרסאות המונעות בדלק ובחשמל של אותן מכוניות, ומצאה כי בכל המקרים, תעריפי הביטוח לגרסאות החשמליות היו גבוהים יותר.
NerdWallet חישבה את התעריפים הממוצעים לנהגים מקליפורניה לביטוח ארבעה דגמים שיש להם גרסאות דלק וחשמל: שברולט ספארק, פולקסווגן גולף, סמארט פורטו ופיאט 500. בבדיקה לא כלולים מכוניות חשמליות פופולריות בארה"ב כמו ניסאן ליף וטסלה מודל S, מאחר ואין להן מכוניות תאומות המונעות בדלק. מהבדיקה עולה כי הצעות המחיר של ביטוח המכונית היו גבוהים יותר עבור מכוניות חשמליות ב־21% בממוצע. הפערים נעו מ־16% (לפולקסווגן גולף) ועד ל־26% (פיאט 500).
אחת הסיבות המרכזיות לכך היא שמכוניות חשמליות שוות יותר. מחיריהן הבסיסיים בארה"ב של מכוניות חשמליות שנבדקו היו בממוצע כ־70% יותר מאלו של תאומותיהן המונעות בדלק (לא כולל סמארט פורטו, שהגרסה החשמלית שלה זמינה רק להחכרה בארה"ב). ככל שהמכונית שווה יותר, כך חברת הביטוח צריכה לשלם יותר אם המכונית נהרסת או נגנבת. בנוסף, למרות שמכוניות חשמליות מחייבות שירות מצומצם יותר מאשר מכוניות המונעות בדלק, ייתכן ויעלה יותר לתקן אותן לאחר תאונה בגלל הסוללה היקרה שלהן, והצורך להשתמש במכונאים שהוכשרו לכך במיוחד.